คลังขยายGFMISคลุมเบิกจ่ายเงิน อปท.
รมช. คลัง เผยครม.เห็นชอบเชื่อมโยงระบบ e-LAAS เข้าสู่ระบบ GFMIS เพื่อให้ครอบคลุมถึงการเบิกจ่ายขององค์กรปกครองส่วนท้องถิ่น
12 พ.ค. 2553

รมช. คลัง เผยครม.เห็นชอบเชื่อมโยงระบบ e-LAAS เข้าสู่ระบบ GFMIS เพื่อให้ครอบคลุมถึงการเบิกจ่ายขององค์กรปกครองส่วนท้องถิ่น 
นายพฤฒิชัย ดำรงรัตน์ รัฐมนตรีช่วยว่าการกระทรวงการการคลัง เปิดเผยว่า คณะรัฐมนตรีได้เห็นชอบการดำเนินการเชื่อมโยงระบบ e-LAAS (Electronic Local Administrative Accounting System) เข้าสู่ระบบ GFMIS เพื่อให้ครอบคลุมถึงการเบิกจ่ายขององค์กรปกครองส่วนท้องถิ่น (อปท.) โดยเรื่องนี้ได้มอบหมายให้กรมบัญชีกลาง ดำเนินการ เพื่อให้สามารถบริหารจัดการด้านงบประมาณของประเทศได้อย่างกว้างขวางยิ่งขึ้น ซึ่งระบบดังกล่าวได้ดำเนินการเสร็จสมบูรณ์แล้ว 
"ในปีงบประมาณ 2553 เป็นระยะแรกได้เริ่มทดลองระบบกับจังหวัดนำร่องที่มีความพร้อมก่อน 3 จังหวัด คือ  จังหวัดระยอง จังหวัดฉะเชิงเทรา และจังหวัดสมุทรสาคร ก่อน เพื่อจะได้ทราบว่าจะพบปัญหาอุปสรรคในขั้นตอนการปฏิบัติงานจริงหรือไม่ และหาแนวทางปรับปรุงแก้ไขได้ก่อนปฏิบัติงานจริงทั่วประเทศ" นายพฤฒิชัย กล่าว
นายพฤฒิชัย กล่าวว่า การเชื่อมโยงระบบดังกล่าวจะเป็นประโยชน์ในการบริหารจัดการด้านงบประมาณของแผ่นดินเป็นอย่างมาก โดยจะทำให้รัฐบาลสามารถโอนเงินงบประมาณสู่ อปท. ต่าง ๆ ทั้งประเทศกว่า 8,000 แห่งโดยตรง สามารถแสดงรายงานการเงินการคลังของประเทศในภาพรวม  และเป็นเครื่องมือสำคัญในการกำหนดนโยบายด้านเศรษฐกิจของประเทศลงถึงระดับภูมิภาคได้อย่างมีประสิทธิภาพ ช่วยสร้างความโปร่งใสในการใช้จ่ายงบประมาณ การเบิกจ่ายที่ถูกต้อง ตรงเวลา ตลอดจนลดปัญหาการซ้ำซ้อนของงาน ช่วยให้เงินถึงระดับท้องถิ่นได้อย่างรวมเร็ว โปร่งใส ตรวจสอบได้ 
ทั้งนี้ การเชื่อมโยงระบบ e-LAAS เข้าสู่ระบบ GFMIS จะสามารถเริ่มดำเนินการได้ครอบคลุมทั่วประเทศภายในปีงบประมาณ 2554 ซึ่งจะสามารถเชื่อมโยงข้อมูลการเบิกจ่ายเงินของ อปท.กว่า 8,000 แห่งทั่วประเทศ 
“งบประมาณของท้องถิ่นที่มีจำนวนมาก โดยในปี 2554 มีถึง 4.3 แสนล้านบาท ซึ่งที่ผ่านมามีการเบิกจ่ายที่ล่าช้า งานซ้ำซ้อน ยากในการติดตาม และตรวจสอบ บ่อยครั้งที่ขาดความโปร่งใส  ซึ่งระบบงานใหม่ถือว่าเป็นการยกเครื่องการเบิกจ่ายครั้งใหญ่ของประเทศให้รวมการเบิกจ่ายของท้องถิ่น ช่วยการเร่งรัด ติดตามการเบิกจ่ายงบประมาณของ อปท. ให้ดีขึ้น ลดความซ้ำซ้อน ลดความล่าช้า และที่สำคัญสร้างความโปร่งใสในการเบิกจ่าย” นายพฤฒิชัย กล่าว